Референтен номер: CommHR/MOF/sf 068-2025

**Г-н Росен Желязков**

Министър-председател на Република България

Страсбург, 25 април 2025 г.

Уважаеми господин Министър-председател,

Пиша ви във връзка с разрушаването на 15 април 2025 г. на множество къщи на роми, живеещи в квартал „Захарна фабрика“ в район Илинден в София.

С тревога научих, че събарянето е извършено въпреки решението за временни мерки, издадено на 11 април 2025 г. от Европейския съд по правата на човека. Бях информиран, че всички постройки в района са били разрушени, което е засегнало повече от 200 души, сред които деца, възрастни хора и хора с влошено здраве. Също така разбирам, че по време на разрушаването са били унищожени лични вещи, като жителите са полагали усилия да спасят вещите си от първа необходимост, както и че разрушаването е било извършено в присъствието на множество служители на правоприлагащите органи, оборудвани с водно оръдие.

Загрижен съм, че на повечето от засегнатите не е предложено подходящо алтернативно настаняване и че някои от тях, включително уязвими лица, сега спят на открито. Според съобщенията, те са лишени от достъп до основни санитарни и здравни услуги и са изправени пред рискове за сигурността си, тъй като районът остава необезопасен. Получих също така съобщения за блокиране на сътрудничеството и ангажираността на властите на различни нива, което води до отлагане на действията, необходими справяне с тази ситуация. Също така е жалко, че усилията на представители на гражданското общество за осъществяване на мерки по този въпрос са били възпрепятствани.

Тези обстоятелства, които, както разбирам, са допълнително изострени от нарастващото напрежение и по-широкия климат на враждебност към ромите, включително противопоставянето на други районни кметове и жители на София срещу предоставянето алтернативни жилища в други райони на града, правят решаването на проблема с хората, останали без дом, спешен въпрос.

С уважение Ви моля да предприемете незабавни мерки, в координация с всички отговорни органи, за свеждане до минимум на негативните последици от тези разрушения и за предотвратяване на по-нататъшното влошаване на ситуацията, по-специално чрез осигуряване на спешен подслон, основни санитарни и хигиенни условия и достъп до основни здравни грижи, социални услуги и правна помощ за засегнатите лица. Следва да се предприемат и мерки за предотвратяване на всякаква ескалация на събитията, включително насилие срещу роми от страна на други жители.

Същевременно следва да се търсят решения за осигуряване на адекватно алтернативно настаняване на засегнатите лица и семейства, чиято пригодност следва да се оценява след консултации със засегнатите лица и с оглед на техните специфични нужди. Както подчертава Европейският съд по правата на човека в решението си по делото *Йорданова и други срещу България* (§§ 132 – 133), трябва да се вземе предвид фактът, че засегнатите лица принадлежат към група в неравностойно положение. Отбелязвам също така необходимостта от спазване на стандартите, изложени в Препоръка Rec(2005)4 на Комитета на министрите до държавите членки относно подобряването на жилищните условия на ромите и чергарите в Европа и в Резолюция 2413 (2021) относно дискриминацията срещу ромите и чергарите в сферата на жилищното настаняване на Парламентарната асамблея на Съвета на Европа.

Ще ви бъда благодарен, ако ме информирате за предприетите действия за решаване на тези проблеми. Очаквам с нетърпение да продължа диалога си с Вас.

С уважение,

Майкъл О'Флаерти